Author: Imre

Az Atya, Fiú, Szentlélek nevében! Ámen.  Kisbér-Bakonyszombathely, 2018. június 3.  
	Szentháromság utáni 1. Mk 1:14-20.

Kegyelem nékünk és békesség Istentől, a mi Atyánktól, és az Úr Jézus Krisztustól! Ámen. 

Keresztyén Gyülekezet!
Jézus, aki egyházat teremt
1. Jézus leült a hegyen, máskor a Galileai-tenger partján, vagy egy házban, asztal mellett, leült és tanított. Beszélt Istenről, az Atyáról. És odagyülekeztek az emberek hallgatni őt. Ez az egyház, ez a gyülekezet – ahogy itt is összejöttünk, mert itt hangzik Isten igéje. Itt hangzik Jézus szava – ígérete szerint: aki titeket hallgat, engem hallgat. Ez az egyház, ahol nem azt mondja Jézus: lássátok, milyen elesettek vagytok, mennyi sérelem ért benneteket. Nem azt mondja Jézus: ó, mennyi krízisen kell átmennetek, és milyen mély az emberi érzések kútja. Nem rólunk beszél Jézus. Jézus az Atyáról szól, hogy boldogok az elesettek, a kríziseken keresztülmenők, az érzéseik között hányódók, mert közel jött Isten országa, mert Isten hatalma, jósága és emberszeretete egészen közel jött. Hiszen itt van. Ahol hirdetik Jézus szavát, ahol megosztják testét és vérét, ahol Szentlelke árad az igehirdetésben: ott uralkodik az Úr, és uralmától talpra állnak az elesettek, és megerősödnek a krízisben lévők, és érzéseiket kézben tartják, akik Őt, Jézust hallgatják. Ezért jöttünk ide, mert a templomban Jézus úgy beszél az Atyáról, hogy érezzük: nem távoli, hanem egészen közeli, hozzánk közel jövő Isten ő.
2. Sokan mennek Jézushoz. Azok, akik keresik békességüket, akik keresik igazságukat, útjukat, önmagukat. Ma is sokan keresik Jézust.
Ő szétnézett a Galileai-tenger partján, és kiválasztotta magának Pétert és Andrást, Jakabot és Jánost. S megint nem arról szeretnék beszélni, hogy kik is ők, hogy halászok, hogy engedelmesek, hogy mindent otthagynak. Mert nem róluk szól a történet. Hanem Jézusról. Arról, hogy az Ő szava hatalom. Teremtő szó. Így hívja el a tanítványokat. 
Szemben a rabbik tanítványaival, akik maguk jelentkeznek, s felvételt nyernek, akik előbb-utóbb maguk is rabbik lesznek – a tanítványokat Jézus hívja el. S nem alkalmasságuk vagy rátermettségük miatt, hanem ő teszi őket alkalmassá és rátermetté. Mert Jézus szava hatalmas, alkalmassá teszi az alkalmatlant, erőssé az erőtlent. Ezért a tanítványok soha nem lesznek tanítók, soha nem lépnek Jézus helyére, soha nem válnak függetlenné Jézustól, hanem mindig tanítványok maradnak. Ezért hallgatjuk őket úgy, ahogyan Jézust hallgatjuk. Aki titeket hallgat, engem hallgat. 
Jézus első nyilvános tette, hogy tanítványokat választ magának. Mert kezdettől az a célja, hogy tanúi legyenek. Mert nem kitalált meséket követve lettünk tanítványai mi sem, hanem mert igaz tanúkat hallgattunk. Az igazságuk nem önmagukban van, nem azért, mert hibátlanok lennének – ahogy ma mondani szokás: hitelesek – hanem azért igaz tanúk, mert kezdettől fogva Jézus mellett voltak, mert Jézus megszólította, kiválasztotta és elhívta őket. Mert Ő tette őket emberhalászokká. 
S nemcsak az első tanúkat, hanem – így valljuk Pál apostollal együtt: – Ő adott némelyeket apostolokul, másokat pásztorokul és tanítókul. Ő adja ennek a gyülekezetnek is a lelkészét és hitoktatóit, ő adja kántorát és felügyelőjét, ő adja azokat, akik ma is vezetik és bátorítják a gyülekezetet: Közel van Isten országa. 
Persze mi Székesfehérváron, és itt is Kisbéren és Bakonyszombathelyen tapasztaljuk, hogy kevés a hűséges tanú, hogy fenyeget a veszély, hogy belefáradunk a tanítványságba. Ezért kérjük az Urat, hogy ma is nézzen szét a Bakony tájain, a Dunántúl lankáin, és szólítsa meg, hívja meg azokat, akiket kiválasztott. És akiket elhívott, azokat vezesse végig életútján, hogy megismerjék őt, és hűséges tanúk legyenek. Hogy mindenhol és mindenhol hangozzék Jézus szava, hogy Jézus szava ma is sokaknak örömöt és vigasztalást nyújtson, mert benne elközelített Isten hatalma. 
És akik elfáradnánk, nekünk legyen vigasztalásul ez az ige, hogy nem mi válunk emberhalászokká, hanem Ő tesz minket azzá. Szavának ma is ereje van, életet formáló ereje, hogy a halászból emberhalász lesz, s az, aki két kézzel kapaszkodik a hálóba, el tudja azt engedni, s követni tudja Jézust. 
3. Jézus szavának hatalma van. Irgalom és emberszeretet valósul meg szava által. Valósággá lesz az irgalom és az emberszeretet, ahol Jézus szava hangzik. Bár csak tanúk hirdetik, bár csak a keresztség és az úrvacsora által érkezik az ige – de az valóban Isten országa, Isten hatalma. Bennünk is irgalmat és emberszeretetet ébreszt. Így lesz közösséggé, Isten háza népévé, családdá az egyház. Nem szervezet, nem egyesület, nem szolgáltató vállalat, hanem család: Jézus teremti azzá igéjével. 
Jézus szava hatalom. A közösség, az egyház, amelyet létrehoz hívásával, azzal hogy tanúkat küld, akik hirdetik igéjét, a közösség megmarad. Innen és túl a halálon. Mert ahogyan Jézus feltámadt a halálból, úgy hívja életre azokat, akik benne való hitben halnak meg. 
Jézus szava hatalom. Engedelmeskedik neki Péter és András, Jakab és János. Engedelmeskedik neki a mai egyház, amelyet összegyűjt. És Jézus szavára életre kel az előrementek serege is. Mert Jézusban valóban elérkezett Isten országa. Ámen.